Így éld túl a forróságot

Biztosan sokan vannak úgy a nyárral, ahogyan én: amíg nincs itt újra, nem realizáljuk, milyen elviselhetetlen is tud lenni a hőség, ami vele jár. A fejemben csak a felhőtlen, iskolamentes napok, hideg italok és barátok járnak – és bár ez az időszak tényleg tele van ilyen élményekkel, fontos, hogy közben a fizikai jóllétünkre is figyeljünk. A napokban több helyen is olvastam, hogy hőkupola alakulhat ki az ország felett, így itt az idő összeszedni pár alapvető dolgot, amire érdemes odafigyelni a következő 2-3 hónapban.

Folyadékbevitel

Az első és talán legfontosabb a folyadékbevitel. Nyáron a minimum ajánlott mennyiség megnő legalább napi két és fél literre, de tevékenységtől függően akár három literre is szükség lehet – hiszen ilyenkor a levegőn létezni is izzasztó, amit pótolni kell a szervezetünkben. Ha fizikai munkát végzel vagy a napon kell lenned egész nap, fokozottan ügyelj erre, hogy elkerüld a kiszáradást és a rosszullétet. Ebben az időszakban különösen fontos, hogy a cukros üdítőket és az alkoholt mértékkel fogyaszd, mert ezek könnyen tovább rontják a szervezeted vízháztartását.

Fényvédelem

A másik alapvetés a fényvédelem. Ebben a hőségben a naptej használata nem luxus, hanem szükséglet – egy erősebb leégés napokra elronthatja a közérzeted, hosszú távon pedig komolyabb bőrproblémákhoz is vezethet. Legalább 30-as, de inkább 50-es faktorszámú naptejet használj, és ne felejtsd el újrakenni pár óránként, különösen, ha víz közelében vagy vagy sokat izzadsz. Emellett fontos a fej védelme is: kalap, sapka vagy akár egy könnyű kendő is nagy segítség lehet abban, hogy elkerüld a napszúrást.

A csúcshőség, vagyis a déli órák – nagyjából 12 és 15 óra között – különösen megterhelőek lehetnek a szervezet számára. Ha teheted, ilyenkor inkább maradj zárt, árnyékos, hűvös helyen. Ha kint kell lenned, próbálj meg minél több árnyékban tartózkodni, és lassíts a tempón. Érdemes beszerezni egy kis hordozható USB-s ventillátort, egy egyszerű legyezőt vagy nedves törölközőt is – ezek apró, de életmentő eszközök lehetnek a városban vagy utazás közben.

Étkezés

Az étkezésre is jó odafigyelni: nyáron a könnyű, vizes tartalmú ételek a legideálisabbak. A gyümölcsök, mint a görögdinnye vagy az őszibarack, nemcsak frissítenek, de hidratálnak is. Ugyanez igaz a nyers zöldségekre, például az uborkára vagy paradicsomra. A nehéz, zsíros ételek ilyenkor nemcsak megterhelőek, de még fáradtabbnak is érezheted magad utánuk.

A nyár rengeteg örömöt tartogat, de csak akkor élvezhetjük igazán, ha közben vigyázunk magunkra. Figyelj oda a tested jelzéseire, pihenj, hidratálj, védd a bőröd és a fejed – így valóban felhőtlen lehet az élmény.